Aarhus 2017 nærmer sig, og internationale stil- og modemagasiner er ved at falde over hinanden for at anbefale Aarhus. Nu sætter både Vogue og Elle fokus på Smilets By.

Annonce

Som århusianer kan man ikke andet end blive en smule stolt.

Det seneste års tid har internationale aviser og magasiner på det nærmeste stået i kø for at anbefale sine læsere et besøg i Smilets By.

Senest har magasinerne Elle og Vogue istemt koret, og således uddeles der roser og anbefalinger af Aarhus i de nyeste numre af Elle Decoration UK og Vogue Australia.

Elle Decoration UK nævner blandt andet byens Michelin-restauranter, næste års kulturhovedstadsprojekt, shoppingmulighederne, hygge, arkitektur samt Aarhus' mange museer som de vigtigste trækplastre.

Listen af seværdighederne, som briterne har set sig lune på, fylder et helt opslag i magasinet. Aros nævnes som et »must see«, ligesom Isbjerget, Aarhus Rådhus, Væksthusene og Den Gamle By begejstrer skribenten.

Derudover anbefales læserne en shoppetur i Latinerkvarteret, en overnatning på designhotellet Oasia (Hotel Royal hvis man er mere klassisk orienteret eller Zleep, hvis pengepungen er udfordret).

Aftensmaden skal man ifølge magasinet indtage på én af byens tre Michelin-restauranter, Frederikshøj, Gastromé eller Substans. Men også Raadhuus Kafeen og Teater Bodega får en anbefaling med på vejen.

Annonce

Ikke et ord om Mary

Downunder, nærmere betegnet i Vogue Australia, jagter man naturligt nok den australske forbindelse.

Den plejer kronprinsesse Mary at være garant for, men i stedet har magasinet zoomet ind på Kulturhovedstad 2017 i en snak med bossen for projektet, britiske Rebecca Matthews og den dansk-australske programdirektør Juliana Engberg.

Over et helt opslag forklarer de to kvinder »Rethink«-konceptet, ligesom de får lov at fortælle, hvad de elsker ved Aarhus.